1.Sissejuhatus

1.1.Miks on vaja kontrollida reisilaevade ohutust käsitlevate õigusaktide toimivust?

Kuna ELi 28 liikmesriigist 23 on rannikuriigid, millest omakorda neli on saareriigid, on reisilaevadel ELi elanike liikuvuses oluline roll. Hinnangute kohaselt reisib ELi sadamate kaudu igal aastal rohkem kui 400 miljonit inimest. 120 miljonit reisijat reisib kohalikke rannasõite tegevate reisilaevadega, st laevadega, mis sõidavad sama liikmesriigi sadamate vahel.

Reisilaevade ohutust käsitlevad ELi õigusaktid on koostatud 15 aasta vältel, ajendatuna peamiselt õnnetustest. Selle tulemusena on valminud mitu direktiivi, mida on mõjutanud ja kujundanud nende koostamise ajal valitsenud olukord. Kuigi nende üldine eesmärk on sama, st tagada reisilaevade ühtselt kõrge ohutuse tase, ei looda nende abil täielikult sidusat raamistikku. Igal direktiivil on erinev kohaldamisala ja seda kohaldatakse eri tüüpi laevade ja reiside suhtes. Veelgi olulisem on see, et viimase kümnendi tehnikaarengust tulenevalt on teatavad kehtivad sätted aegunud või muutunud tarbetult koormavaks.

Varasemate hindamiste ja konsultatsioonide käigus ei suudetud koguda piisavalt tõendeid rakendamise kohta ja nendest selgus andmete, eelkõige riikide reisilaevu ja ohutust käsitlevate andmete kehv kättesaadavus. Komisjon on seetõttu koos Euroopa Meresõiduohutuse Ameti (EMSA), riikide ametiasutuste ja välistöövõtjaga teinud kehtivate õigusaktide süsteemsema ja kõikehõlmavama toimivuskontrolli. Kuna kättesaadavate andmete hulk on aja jooksul kasvanud, on kõnealuse toimivuskontrolli raames olnud võimalik koguda täiendavat teavet ja korraldada lisakonsultatsioone, dokumentide analüüsi ja juhtuuringuid.

Esmakordselt koguti ulatuslikke arvandmeid usaldusväärselt ja proportsionaalselt. Kuigi olemasolevad andmed ei võimaldanud teha terviklikku kulude ja tulude analüüsi iga regulatiivse nõude kohta, annavad need teavet toimivuse kontrollimiseks ja piisava aluse komisjoni kavandatavatele järgmistele läbivaatamis- ja järelevalveprotsessidele.

1.2.Toimivuskontrolli kohaldamisala

Reisilaevade ohutus on ELis reguleeritud kolmel tasandil: rahvusvahelisel, ELi ja riiklikul tasandil. ELi reisilaevade ohutust käsitlevad õigusaktid on koostatud selliste võimalike ohutusriskide koostamiseks, mis tulenevad sellest, et rahvusvahelisi standardeid ei kohaldata kohalike rannasõitude suhtes või need on ebapiisavad. Õigusaktides käsitletakse raskusi merehätta sattunud laevade reisijate päästmisel, samuti on eesmärk saavutada ühtne ohutuse tase ja tagada, et ohutusstandardeid kohaldatakse nõuetekohaselt.

Rahvusvahelisi merereise tegevate reisilaevade (sh kahe ELi liikmesriigi vahel sõitvad laevad, mis on hõlmatud sadamariigi kontrolliga) suhtes kohaldatakse rahvusvahelisi konventsioone ja teatavaid ELi õigusnorme. Kohalikke rannasõite tegevate laevade (st sama liikmesriigi sadamate vahel sõitvad laevad) suhtes kohaldatakse ELi ja liikmesriigi õigusnorme.

Kõige ulatuslikum ELi õigusakt on direktiiv 2009/45/EÜ, mis hõlmab terasest ja võrdväärsetest materjalidest reisilaevu ning kiirlaevu. Kui see on kohaldatav ja teostatav, põhineb direktiiv rahvusvaheliselt kokkulepitud standarditel, täpsemalt rahvusvahelisel konventsioonil inimelude ohutusest merel (SOLAS). Lisaks on direktiivides 2003/25/EÜ, 1999/35/EÜ ja 98/41/EÜ sätestatud konkreetsed ELi õigusnormid, mida kohaldatakse reisiparvlaevade (ro-pax-laevad), kiirlaevade ja pardal olevate reisijate registreerimise suhtes.

Tegemist on keerulise süsteemiga, mis vajab ajakohaseid, kõikehõlmavaid parema õigusloome vahendeid, nagu toimivuskontrolle. Järgnevas tabelis on esitatud ülevaade neljast ELi direktiivist, mis on selle toimivuskontrolli jaoks välja valitud ja milles on esindatud ELi vetes sõitvate reisilaevade peamised ohutusstandardid ja -nõuded.

Tabel 1. ELi reisilaevade ohutuse õigusraamistik: direktiivid toimivuskontrolli kohaldamisalas

Sisu Kohaldamisala Reis Laevad Kohaldamine Direktiiv 2009/45/EÜ Ohutusstandardid Ülevaatused (üldine) Kohalikud rannasõidud a) terasest ja võrdväärsetest materjalidest reisilaevad; b) kiirlaevad Kõik laevad olenemata suurusest (võimalus kaasata alla 24 m pikkuseid laevu) Klassid (A, B, C, D) Direktiiv 2003/25/EÜ Ohutusstandardid (spetsiifiline: püstusvusnõuded ro-pax-laevadele) Kohalikud rannasõidud ja rahvusvahelised reisid Ro-ro-laevad Rahvusvahelised: Regulaarlaevaliin Kohalikud rannasõidud: A-, B- ja C-klass Direktiiv 1999/35/EÜ Ülevaatused (spetsiifiline: regulaarliinide ro-pax-laevad ja kiirlaevad Kohalikud rannasõidud ja rahvusvahelised reisid a) ro-ro-laevad; b) kiirlaevad Ainult regulaarlaevaliin Kohalikud rannasõidud: A-klass Direktiiv 98/41/EÜ Ohutusstandardid Ülevaatused (spetsiifiline: pardal olevate reisijate registreerimine) Kohalikud rannasõidud ja rahvusvahelised reisid Kõik reisilaevad Reisi pikkus (vähem kui 20 meremiili, pardal olevad reisijad loetakse lihtsalt üle)

Allikas: Euroopa Komisjon, 2015.

1.3.Mida arvavad sidusrühmad?